钦定古今图书集成/明伦汇编/氏族典/第278卷 > 王震仲
## 钦定古今图书集成/明伦汇编/氏族典/第278卷 > 王震仲

按《山西通志》：“震仲，猗氏人。貌魁梧，有胆略，幼业儒，不
乐铅椠。以武会副榜，除许庄堡，操守防御有功，累迁
真定府中营游击。时土寇猖獗，官兵屡为所挫。震仲
单骑临贼，谕以大义，降者数千。易州告急，保督檄催
救援，衔枚夜趋，获谍者，知敌意向，入城戒逻卒闻警
弗哗，哗者斩。黎明哨骑突至，攻无备也。俄而陴上旌”
旗森竖，绝无人声，敌疑有伏，稍却，发炮击之，踉跄遁
去。时畿南地方相继告陷，惟易安堵。以功进本营副
总兵。保督杨文岳待以国士，帷幄机密，悉以咨之。建
牙河间府，督团练事。值叛将任国奇率兵四千盘踞
泊头镇，横行剽掠，震仲欲剿之。时闯贼寇汴，标兵尽
赴调援。乃悬赏募步兵三百为后劲，率亲丁四十骑，
夜𢭏贼营。贼错愕奔窜，自相践踏，杀伤甚众。天明，步
卒失期，贼始知为孤军，啸其党围之数重。震仲跃马
奋呼，突围转战，自辰至酉，带矢如猬，北向呼曰：“臣力
竭矣！”复力战死。阖郡官民为之丧气。